Nils Rune Langeland

Nils Rune Langeland (født 9. april 1964 på Voss) er en norsk historiker. Han var professor ved Institutt for kultur- og språkvitenskap ved Universitetet i Stavanger.

Virke 
Langeland er utdannet historiker og har doktorgrad fra Universitetet i Bergen i 1997 med avhandlingen Myten om det politiske herredømet. Han har gitt ut flere faglitterære bøker, og var i årene 1998–2002 redaktør for tidsskriftet Syn og Segn.

Sammen med Erling Sandmo skrev han, på oppdrag fra staten, Høyesteretts historie fra 1814, der Langeland hadde ansvar for tiden frem til 1905. Langeland konkluderte blant annet med at norsk lovverk i tiden etter 1814 var mangelfullt og at Høyesterett skapte rett der lovene ikke strakk til. Dette var den første historiske gjennomgangen av Høyesteretts rolle i det norske samfunnet. Tredje bind for tiden fra 1965 ble skrevet av Jørn Øyrehagen Sunde.

Oppsigelse
Langeland er også kjent for kontroversielle utsagn om innvandring. Ifølge en reportasje i NRK har han kommet med det som betegnes som «grovt seksuelle meldinger» til kvinnelige studenter og ifølge Aftenposten har han kommet med personlige angrep på andre akademikere. Langeland selv har tatt til motmæle mot påstander om at han har vært ute i rasistisk ærend og beklaget sin fremferd overfor de kvinnelige studentene. NRK, VG og Khrono identifiserte Langeland i oppslag i 2017 og identifiseringen ble av mediekritiker Anki Gerhardsen innklaget til PFU for brudd på god presseskikk. Disse klagene førte ikke frem. 

Langeland ble 24. november 2017 avskjediget fra stillingen som professor ved Universitetet i Stavanger. I mai 2018 stevnet Langeland Kunnskapsdepartementet for Oslo tingrett, idet han mente oppsigelsen var ulovlig.

Langeland tapte saken i tingretten i januar 2019 og domstolen konkluderte med at «det er avskjedsgrunnlag etter statsansatteloven § 26 c)» og at staten dermed hadde rett til å gi Langeland sparken.

Bibliografi 
 Siste ord. Høgsterett i norsk historie 1814–1965. Bind I, 1814–1905, Cappelen, Oslo 2005
 Kveldseta. Historiske essay, Damm, Oslo 2003
 Noreg., Aschehoug, Oslo 2008. ISBN 9788203193224
 Politisk kompetanse: Grunnlovas borgar 1814-2014, Oslo, Pax, 2014. ISBN 9788253036359

Artikler 
 Holocaust og multikulturalismen - Holocaust-senteret på Bygdøy og menneskerettsrevolusjonen. Nytt Norsk Tidsskrift 2012 (3) s. 305-319

Referanser

Eksterne lenker 
 

  Nils Rune Langeland i Damm Forlag
  Nils Rune Langeland i NRK Forfatter

Norske historikere
Norske essayister
Personer fra Voss kommune